استنكرات الشبكة المغربية للدفاع عن الحق في الصحة والحق في الحياة، وضعية سبيطار “ابن سينا” اللي وصفاتها بالكارثية، بسبب “عجز و انهيار أقسام العناية المركزة تحت الضغط و قلة الأسرة المجهزة بأجهزة التنفس الاصطناعي و ضعف ضغط مادة الأوكسجين”. وحسب بلاغ للمكتب التنفيذي للشبكة صدر اليوم الجمعة، وحصلات عليه “كود”، فالمستشفى ماعندوش رؤية واضحة لتدبير استقبال المصابين، خاصة منها الحالات الخطيرة، واللي فالغالب كيجيو للسبيطار فمرحلة متقدمة من المرض، وهذشي كيأدي لسقوط بزاف ديال الضحايا، بالإضافة لأن النقص دالأجهزة دالتنفس الاصطناعي والضغط الضعيف ديال مادة الأكسيجين، وهذشي كيزيد من ارتفاع نسبة الوفيات. كذلك كتقول الشبكة أن “مستشفى ابن سينا بالرباط يعيش على حافة الانهيار بسبب التدبير السيئ و المرتجل والقرارات المرتبكة خاصة بعد اصابات العاملين بالجملة، وإغلاق عدة مصالح و تكديس المرضى بالمستعجلات وتداخل مهام رؤساء المصالح وعدم احترام الهياكل التنظيمية واعتماد املاءات افقية وغياب التنسيق و المقاربة التشاركية مع الفرقاء الاجتماعيين... كما أن إدارة المركز الاستشفائي تفتقر إلى مخطط استشفائي جامعي حقيقي يستجيب إلى اكرهات و تحديات المرحلة و يجيب على متطلبات و حاجيات المصابين في التكفل و الرعاية الصحية والتدخل العلاجي السريع”. وفخضم كَاع هذشي، طالبات الشبكة وزارة الصحى بالتدخل لتوقيف “الاستهتار” اللي كاين فهذ السبيطار، وتحسين الرعاية الصحية للخاضعين للعلاج داخل المستشفيات التابعة ليه، كيف طالبات بإنشاء وحدات العناية الفائقة وأجنحة متخصصة لتقديم العلاج والمراقبة الحثيثة للمرضى، وتخصيص طابقين كاملين ليهم، وتزويد اقسام الإنعاش بالاجهزة الكافية ومادة الأوكسجين. وحاولات “كود” الاتصال بمدير المركز الاستشفائي ابن سينا فالرباط، عبد المالك احرورة، باش تستفسرو على هذشي، لكن تيليفونو صونا بدون جواب. 
التجهيزات فيه قليلة وأقسام الإنعاش مبلوكية. شبكة الدفاع عن الحق فالحياة: مستشفى ابن سينا فوضعية كارثية